CELEX: 32020R0447
Language: el
Date: 2019-12-16 00:00:00
Title: Κατ’ εξουσιοδότηση κανονισμός (ΕΕ) 2020/447 της Επιτροπής της 16ης Δεκεμβρίου 2019 για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τον καθορισμό των κριτηρίων για τον προσδιορισμό των ρυθμίσεων οι οποίες μετριάζουν επαρκώς τον πιστωτικό κίνδυνο του αντισυμβαλλομένου που συνδέεται με καλυμμένα ομόλογα και τιτλοποιήσεις και την τροποποίηση των κατ’ εξουσιοδότηση κανονισμών (ΕΕ) 2015/2205 και (ΕΕ) 2016/1178 (Κείμενο που παρουσιάζει ενδιαφέρον για τον ΕΟΧ)

27.3.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 94/5
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/447 ΤΗΣ ΕΠΙΤΡΟΠΗΣ
         της 16ης Δεκεμβρίου 2019
         για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τον καθορισμό των κριτηρίων για τον προσδιορισμό των ρυθμίσεων οι οποίες μετριάζουν επαρκώς τον πιστωτικό κίνδυνο του αντισυμβαλλομένου που συνδέεται με καλυμμένα ομόλογα και τιτλοποιήσεις και την τροποποίηση των κατ’ εξουσιοδότηση κανονισμών (ΕΕ) 2015/2205 και (ΕΕ) 2016/1178
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 4 παράγραφος 6,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2017/2402 του Ευρωπαϊκού Κοινοβουλίου και του Συμβουλίου (2) τροποποίησε τον κανονισμό (ΕΕ) αριθ. 648/2012 εισάγοντας σε αυτόν ορισμένες προϋποθέσεις υπό τις οποίες οι συμβάσεις εξωχρηματιστηριακών παραγώγων που συνάπτονται από οντότητες καλυμμένων ομολόγων σε σχέση με καλυμμένα ομόλογα και οι συμβάσεις εξωχρηματιστηριακών παραγώγων που συνάπτονται από οντότητες ειδικού σκοπού για τιτλοποίηση σε σχέση με τιτλοποιήσεις επιτρέπεται να εξαιρούνται από την υποχρέωση εκκαθάρισης.
                  
               
                     (2)
                  
                  
                     Οι κατ’ εξουσιοδότηση κανονισμοί (ΕΕ) 2015/2205 (3) και (ΕΕ) 2016/1178 (4) της Επιτροπής περιλαμβάνουν ήδη ορισμένες προϋποθέσεις υπό τις οποίες οι συμβάσεις εξωχρηματιστηριακών παραγώγων που συνάπτονται από οντότητα καλυμμένων ομολόγων σε σχέση με καλυμμένο ομόλογο μπορούν να εξαιρούνται από την υποχρέωση εκκαθάρισης.
                  
               
                     (3)
                  
                  
                     Υπάρχει, ως ένα βαθμό, δυνατότητα υποκατάστασης μεταξύ των συμβάσεων εξωχρηματιστηριακών παραγώγων που συνάπτονται από οντότητες καλυμμένων ομολόγων σε σχέση με καλυμμένα ομόλογα, αφενός, και των συμβάσεων εξωχρηματιστηριακών παραγώγων που συνάπτονται από οντότητες ειδικού σκοπού για τιτλοποίηση σε σχέση με τιτλοποιήσεις, αφετέρου. Προκειμένου να αποφευχθούν πιθανές στρεβλώσεις ή αρμπιτράζ, η μεταχείρισή τους όσον αφορά την υποχρέωση εκκαθάρισης θα πρέπει να είναι η ίδια.
                  
               
                     (4)
                  
                  
                     Ως εκ τούτου, είναι σκόπιμο, λαμβανομένης υπόψη και της τροποποίησης του κανονισμού (ΕΕ) αριθ. 648/2012 από τον κανονισμό (ΕΕ) 2017/2402, να αφαιρεθούν από τους κατ’ εξουσιοδότηση κανονισμούς 2015/2205 και 2016/1178 όλες οι προϋποθέσεις υπό τις οποίες οι συμβάσεις εξωχρηματιστηριακών παραγώγων που συνάπτονται από οντότητα καλυμμένου ομολόγου σε σχέση με καλυμμένο ομόλογο μπορούν να εξαιρεθούν από την υποχρέωση εκκαθάρισης και να συμπεριληφθούν οι εν λόγω προϋποθέσεις σε νέο κατ’ εξουσιοδότηση κανονισμό, ο οποίος να περιλαμβάνει επίσης τις προϋποθέσεις υπό τις οποίες οι συμβάσεις εξωχρηματιστηριακών παραγώγων που συνάπτονται από οντότητα ειδικού σκοπού για τιτλοποίηση σε σχέση με τιτλοποίηση μπορούν να εξαιρεθούν από την εν λόγω υποχρέωση εκκαθάρισης.
                  
               
                     (5)
                  
                  
                     Επομένως, ο κατ’ εξουσιοδότηση κανονισμός (ΕΕ) 2015/2205 και ο κατ’ εξουσιοδότηση κανονισμός (ΕΕ) 2016/1178 θα πρέπει να τροποποιηθούν αναλόγως,
                  
               
                     (6)
                  
                  
                     Ο παρών κανονισμός βασίζεται στο σχέδιο ρυθμιστικών τεχνικών προτύπων που υποβλήθηκε στην Ευρωπαϊκή Επιτροπή από την Ευρωπαϊκή Αρχή Τραπεζών, την Ευρωπαϊκή Αρχή Ασφαλίσεων και Επαγγελματικών Συντάξεων και την Ευρωπαϊκή Αρχή Κινητών Αξιών και Αγορών.
                  
               
                     (7)
                  
                  
                     Η Ευρωπαϊκή Αρχή Τραπεζών, η Ευρωπαϊκή Αρχή Ασφαλίσεων και Επαγγελματικών Συντάξεων και η Ευρωπαϊκή Αρχή Κινητών Αξιών και Αγορών έχουν διεξαγάγει ανοικτές δημόσιες διαβουλεύσεις σχετικά με το σχέδιο ρυθμιστικών τεχνικών προτύπων στο οποίο βασίζεται ο παρών κανονισμός και έχουν αναλύσει τα ενδεχόμενα συναφή κόστη και οφέλη. Οι Ευρωπαϊκές Εποπτικές Αρχές έχουν επίσης ζητήσει τη γνώμη της ομάδας τραπεζικών συμφεροντούχων, η οποία συστάθηκε σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (5), τη γνώμη της ομάδας συμφεροντούχων ασφαλίσεων και αντασφαλίσεων και της ομάδας συμφεροντούχων επαγγελματικών συντάξεων, οι οποίες συστάθηκαν σύμφωνα με το άρθρο 37 του κανονισμού (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου (6) και τη γνώμη της ομάδας συμφεροντούχων κινητών αξιών και αγορών, η οποία συστάθηκε σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (7),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Κριτήρια για τον προσδιορισμό των ρυθμίσεων, στο πλαίσιο καλυμμένων ομολόγων, οι οποίες μετριάζουν τον πιστωτικό κίνδυνο του αντισυμβαλλομένου
            Οι ρυθμίσεις στο πλαίσιο καλυμμένων ομολόγων θεωρείται ότι μετριάζουν επαρκώς τον πιστωτικό κίνδυνο του αντισυμβαλλομένου, εφόσον οι συμβάσεις εξωχρηματιστηριακών παραγώγων που συνάπτονται από οντότητες καλυμμένων ομολόγων σε σχέση με καλυμμένα ομόλογα συμμορφώνονται με όλα τα ακόλουθα κριτήρια:
            
                        α)
                     
                     
                        οι εν λόγω συμβάσεις καταχωρίζονται ή καταγράφονται στη δέσμη κάλυψης του καλυμμένου ομολόγου, σύμφωνα με την εθνική νομοθεσία περί καλυμμένων ομολόγων·
                     
                  
                        β)
                     
                     
                        οι εν λόγω συμβάσεις δεν λήγουν σε περίπτωση εξυγίανσης ή αφερεγγυότητας του εκδότη του καλυμμένου ομολόγου ή της δέσμης κάλυψης·
                     
                  
                        γ)
                     
                     
                        ο αντισυμβαλλόμενος της σύμβασης εξωχρηματιστηριακών παραγώγων που συνάπτεται με εκδότες καλυμμένων ομολόγων ή με δέσμες κάλυψης για καλυμμένα ομόλογα κατατάσσεται τουλάχιστον επί ίσοις όροις με τους κατόχους καλυμμένων ομολόγων, εκτός εάν ο αντισυμβαλλόμενος της σύμβασης εξωχρηματιστηριακών παραγώγων που συνάπτεται με εκδότες καλυμμένων ομολόγων ή με δέσμες κάλυψης για καλυμμένα ομόλογα είναι το υπερήμερο ή το θιγόμενο μέρος, ή παραιτείται από την κατάταξη επί ίσοις όροις·
                     
                  
                        δ)
                     
                     
                        το καλυμμένο ομόλογο υπόκειται σε κανονιστική απαίτηση εξασφάλισης ύψους τουλάχιστον 102 %.
                     
                  
         
            Άρθρο 2
            Κριτήρια για τον προσδιορισμό των ρυθμίσεων, στο πλαίσιο τιτλοποιήσεων, οι οποίες μετριάζουν τον πιστωτικό κίνδυνο του αντισυμβαλλομένου
            Οι ρυθμίσεις στο πλαίσιο τιτλοποιήσεων θεωρείται ότι μετριάζουν επαρκώς τον πιστωτικό κίνδυνο του αντισυμβαλλομένου, όταν οι συμβάσεις εξωχρηματιστηριακών παραγώγων που συνάπτονται από οντότητες ειδικού σκοπού για τιτλοποίηση σε σχέση με τιτλοποιήσεις συμμορφώνονται με όλα τα ακόλουθα κριτήρια:
            
                        α)
                     
                     
                        ο αντισυμβαλλόμενος της σύμβασης εξωχρηματιστηριακών παραγώγων που συνάπτεται με την οντότητα ειδικού σκοπού για τιτλοποίηση σε σχέση με την τιτλοποίηση κατατάσσεται τουλάχιστον επί ίσοις όροις με τους κατόχους του τμήματος τιτλοποίησης με την υψηλότερη εξοφλητική προτεραιότητα, εκτός εάν ο αντισυμβαλλόμενος της σύμβασης εξωχρηματιστηριακών παραγώγων που συνάπτεται με την οντότητα ειδικού σκοπού για τιτλοποίηση σε σχέση με την τιτλοποίηση είναι το υπερήμερο ή το θιγόμενο μέρος·
                     
                  
                        β)
                     
                     
                        η οντότητα ειδικού σκοπού για τιτλοποίηση σε σχέση με την τιτλοποίηση με την οποία συνδέεται η σύμβαση εξωχρηματιστηριακών παραγώγων υπόκειται, σε συνεχή βάση, σε επίπεδο πιστωτικής ενίσχυσης του τίτλου με την υψηλότερη εξοφλητική προτεραιότητα ίσο τουλάχιστον με το 2 % των εκκρεμών τίτλων.
                     
                  
         
            Άρθρο 3
            Τροποποίηση του κατ’ εξουσιοδότηση κανονισμού (ΕΕ) 2015/2205
            Το άρθρο 1 παράγραφος 2 του κατ’ εξουσιοδότηση κανονισμού (ΕΕ) 2015/2205 διαγράφεται.
         
         
            Άρθρο 4
            Τροποποίηση του κατ’ εξουσιοδότηση κανονισμού (ΕΕ) 2016/1178
            Το άρθρο 1 παράγραφος 2 του κατ’ εξουσιοδότηση κανονισμού (ΕΕ) 2016/1178 διαγράφεται.
         
         
            Άρθρο 5
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 16 Δεκεμβρίου 2019.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 201 της 27.7.2012, σ. 1.
         
            (2)  Κανονισμός (ΕΕ) 2017/2402 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με τη θέσπιση γενικού πλαισίου για την τιτλοποίηση και σχετικά με τη δημιουργία ειδικού πλαισίου για απλή, διαφανή και τυποποιημένη τιτλοποίηση και σχετικά με την τροποποίηση των οδηγιών 2009/65/ΕΚ, 2009/138/ΕΚ και 2011/61/ΕΕ και των κανονισμών (ΕΚ) αριθ. 1060/2009 και (ΕΕ) αριθ. 648/2012 (ΕΕ L 347 της 28.12.2017, σ. 35).
         
            (3)  Κατ’ εξουσιοδότηση κανονισμός (ΕΕ) 2015/2205 της Επιτροπής, της 6ης Αυγούστου 2015, για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για την υποχρέωση εκκαθάρισης (ΕΕ L 314 της 1.12.2015, σ. 13).
         
            (4)  Κατ’ εξουσιοδότηση κανονισμός (ΕΕ) 2016/1178 της Επιτροπής, της 10ης Ιουνίου 2016, για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για την υποχρέωση εκκαθάρισης (ΕΕ L 195 της 20.7.2016, σ. 3).
         
            (5)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).
         
            (6)  Κανονισμός (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/79/ΕΚ της Επιτροπής (ΕΕ L 331 της 15.12.2010, σ. 48).
         
            (7)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).